ESCOLA SPLAI PROJECTE LINGÜÍSTIC

ESCOLA SPLAI

**INDEX**

|  |  |
| --- | --- |
| INTRODUCCIÓ | 2 |
| MARC LEGAL | 3 |
| 1.OBJECTIUS GENERALS | 4 |
| 1. 2.ANÀLISI DEL CONTEXT    1. Descripció de l’entorn    2. Dades sociolingüístiques    3. Resultats acadèmics | 4 |
| 1. 3.OFERTA DE LLENGÜES ESTRANGERES | 13 |
| 1. 4.OBJECTIUS EN RELACIÓ AMB L’APRENENTATGE I L’ÚS DE LES LLENGÜES | 13 |
| 1. 5.CRITERIS METODOLÒGICS I ORGANITZATIUS EN RELACIÓ A L’APRENENTATGE DE LES LLENGÜES | 15 |
| 1. 6.RECURSOS I ACCIONS COMPLEMENTARIS    1. Materials curriculars    2. Els recursos complementaris    3. Les accions complementàries | 24 |
| 1. 7.LA COMUNICACIÓ INTERNA I LA RELACIÓ AMB L’ENTORN | 26 |
| 1. 8.LA FORMACIÓ I L’ACREDITACIÓ LINGÜÍSTICA DEL PROFESSORAT | 27 |
| 1. DILIGÈNCIA | 28 |

**INTRODUCCIÓ**

El Projecte Lingüístic de Centre (PLC) s’entén com un procés de reflexió del tractament de les llengües que duem a terme al centre i és un instrument que ens ajuda a materialitzar un projecte consensuat que ens possibilita una organització i gestió, d'acord amb la normativa vigent, de manera autònoma.

Aquest PLC conté un treball d’estudi i diagnòstic de les característiques lingüístiques del centre i de la realitat sociolingüística del nostre alumnat. Aquest projecte regula l’ús de les llengües en els diferents àmbits del centre i forma part del Projecte Educatiu de centre (PEC)

Aquest projecte ens permet:

* Adaptar-nos a les necessitats concretes del nostre alumnat.
* Cercar les millors vies per tal de garantir una igualtat d’oportunitats a tot l’alumnat, independentment del seu origen lingüístic i social.
* Tenir sempre present la diversitat cultural i plurilingüe existent a l’escola.

El PLC ha de ser un instrument que permeti pensar en les millors maneres de garantir el dret de tota persona, a poder fer servir les dues llengües oficials a Catalunya: Català i Castellà, a mantenir les seves llengües familiars i a aprendre d’altres llengües .

En el nostre cas: Llengua catalana com a llengua vehicular i d’aprenentatge, llengua castellana cooficial a Catalunya i llengua anglesa que és la llengua estrangera per la qual hem optat.

Aquest PLC forma part del nostre projecte educatiu plurilingüe, en el qual el català n’és l’eix vertebrador i garanteix que el tractament de les llengües donarà resposta a la situació sociolingüística de l’alumnat i així mateix que la llengua catalana serà la llengua d’aprenentatge i d’ús vehicular en tots els àmbits .

El PLC, com a part integrant del Projecte Educatiu de Centre (PEC), no ha de ser un document aïllat sinó que s’ha d’interrelacionar i desenvolupar en els altres documents d’organització i gestió del centre: Projecte Curricular de Centre (PCC), Reglament de Règim Interior (RRI), Pla Anual de Centre (PAC) Memòria Anual de Centre (MAC).

Els principis expressats en el PLC es desenvolupen en la resta de documents de gestió del centre i es concreten en el Pla Anual.

**MARC LEGAL**

La llei de Política Lingüística estableix que la llengua catalana és la pròpia de Catalunya i tots/es tenen dret de conèixer-la i d’utilitzar-la. Així mateix, també s’ha elaborat tenint en compte les següents referències normatives i documentals relacionades amb el Projecte Lingüístic de Centre:

* Llei 12/2009, de 10 de juliol, d’educació: títol II, del règim lingüístic del sistema educatiu de Catalunya, articles del 9 al 18 (DOGC, núm. 5422, de 16.7.2009).
* Decret 102/2010, de 3 d’agost, d’autonomia dels centres educatius: article 5.1 (DOGC, núm. 5686, del 5.10.2010)

1. **OBJECTIUS GENERALS**

* Contribuir a que l’alumnat, assoleixi el domini de les dues llengües oficials, a l’acabar la primària.
* Reconèixer i fer presents a les aules i als centres les llengües familiars dels alumnes d’origen estranger i facilitar-ne l’aprenentatge.
* Capacitar els alumnes per conviure en una societat multilingüe i multicultural.
* Reforçar el paper de la llengua catalana com a llengua vehicular del sistema educatiu i potenciar-ne l’ús per part de l’alumnat.
* Garantir l’acollida i l’atenció lingüística de l’alumnat nouvingut, i la seva integració a l’aula ordinària.

1. **ANÀLISI DEL CONTEXT**
   1. **Descripció de l’entorn**

L’Escola Splai està situada a Barcelona, al Carrer Maladeta 75-77, a la zona sud de Nou Barris, al barri de Porta. És un centre d’una sola línia, amb tres nivells per Educació Infantil i sis nivells per Educació Primària.

Va iniciar-se com a centre privat l’any 1965 i no va ser fins l’any 1981 que va adquirir entitat pròpia com a Col·legi Públic, depenent de la Generalitat de Catalunya.

Com a trets d’identitat del PEC ens definim com una escola oberta a tothom, acollidora, inclusiva, compromesa i innovadora. Que impulsa l’adquisició de les competències bàsiques i fa un acompanyament personalitzat de l’alumnat amb orientació educativa per atendre la diversitat. On alguns dels nostres pilars bàsics de l’acció educativa són els valors del diàleg, la justícia, el respecte als drets humans i la cultura de la pau.

Majoritàriament, l’escola Splai acull alumnat de Nou Barris, la immensa majoria de parla castellana i de nivell sociocultural i econòmic baix, així doncs un dels nostres objectius és oferir una educació integral per tal que puguin esdevenir persones autònomes, crítiques i siguin partícips de forma activa en la societat.

Societat del coneixement i en constant moviment. En l’actualitat tot avança molt ràpidament i les necessitats dels alumnes són unes altres que fa uns anys enrere. Ara es parla de natius plurilingües, ja que són nens i nenes que pertanyen a una generació educada en una societat multicultural i diversa on la preocupació per l’adquisició d’un ampli bagatge de llengües amb un esperit crític i responsable és cabdal.

La finalitat d’aquest projecte és apropar als alumnes a una realitat social multicultural, ajudar-los a adquirir coneixements lingüístics i acompanyar-los en el seu procés d’aprenentatge, no només en l’àmbit lingüístic, sinó també en el desenvolupament de les seves capacitats. Tenint també molt present la implicació de les famílies.

**DESCRIPCIÓ DEL CENTRE**

Denominació: SPLAI

Titularitat: Generalitat de Catalunya

Situació: Carrer Maladeta 75-77. 08016 Barcelona

Nivells educatius: Educació Infantil i Primària

Nombre d’unitats: 9

És una escola d’una sola línia i per tant comptem amb 3 aules d'Educació Infantil i 6 de Primària.

**Places docents i Perfils Professionals**

A la plantilla de la nostra escola comptem amb 15 professors/es: 7 són de primària, 4 especialistes d’educació infantil, 1 especialista d’anglès, 1 d’educació física, 1 d’educació especial, 1 de música; més 2 de religió.

* Al curs 18-19, existeixen els següents Perfils Professionals:
* 1 Educació Especial + Atenció a la diversitat
* 1 AICLE
* 1 Primària + TAC
* 1 Infantil + TAC
* 1 Infantil + Anglès
* A més aquesta plantilla es complementa amb:
* 1 Tècnica d’Educació Infantil
* 1 Assessor Professional de l’EAP
* 1 Vetllador per atendre a diferents alumnes amb necessitats educatives especials.
* 1 Auxiliar administrativa
* 1 Conserge
  1. **Dades sociolingüístiques**

Durant el curs 2016-2017 vam començar la revisió del nostre Projecte Lingüístic i per comptar amb xifres actuals, sobre la Normalització Lingüística al nostre centre, vam preparar tres models d’enquestes adreçats a: l’alumnat, professorat i al personal PAS.

**Per a l’alumnat**

Aquesta enquesta dirigida a tots els alumnes de Primària, cada tutor la va passar al seu grup. Es demanava quina era la llengua de relació dels alumnes en els diferents àmbits: amb la família, amb els companys (de l’escola) amb els amics (en general) i amb els professors. També sobre la llengua escoltada a la televisió.

Les possibles respostes eren: en català, en castellà, amb dues, i/o en altres llengües.

A Educació Infantil es van fer servir les entrevistes inicials i les informacions que els pares van donar al tutor/a de cada curs. Per aquest motiu en la taula de dades només hem consignat la llengua familiar i el lloc de naixement. El percentatge de nens i nenes de cada classe que són de parla catalana es troba en un 26.8 %.

Les famílies de la nostra escola tenen una bona predisposició i han acceptat satisfactòriament el programa lingüístic que segueixen els seus fills i filles en el centre.

Aquests últims anys hi ha un gran nombre d'alumnes, un 46.3 %, de procedència sud-americana però molts d’ells nascuts a Catalunya.

També hi ha alguns alumnes nouvinguts provinents d’altres països: Armènia, Ucraïna, Geòrgia, Pakistan, Rússia, Xina, Egipte, Marroc...

És per això que, un cop fet el buidatge ens hem trobat que en l’alumnat, a més del català i del castellà, hi ha una important diversitat de llengües d’ús familiar: egipci, xinès, àrab, rus, romanès, armeni, anglès. Representant uns totals de: 29 % a E. Infantil i 23% Primària.

**Per al professorat**

L’enquesta dirigida al professorat cercava una recollida de dades sobre l’ús habitual, que cada professor/a feia del català dins l’aula i en diverses circumstàncies, tant en àmbits formals com informals: amb els companys del centre, claustres, reunions docents, reunions amb pares, trucades telefòniques, i relació amb els alumnes fora de classe.

El professorat de l’Escola Splai presenta un 20 % de Mestres de parla catalana, mentre que un 80 % del professorat és de parla castellana.

Un 28 % del professorat té un bon domini de la llengua anglesa (nivell B2 o superior).

**Per al personal PAS**

L’objectiu d’aquesta enquesta era conèixer la realitat de la Normalització Lingüística de tot el personal que no forma part de la plantilla de Claustre, però que té relació directa amb els alumnes tant en hores lectives com no lectives: Projecte Lingüístic Anàlisi de la situació lingüística real de l’escola

Un 33.3 % del personal PAS és de parla catalana i un 66,6 % de parla castellana.

* 1. **Resultats acadèmics**

L’anàlisi dels resultats acadèmics dels alumnes l’hem realitzada bàsicament a través de les proves i els instruments elaborats pel Departament d’Ensenyament. Encara ens manca com escola l’elaboració d’indicadors propis de centre. Amb el desplegament de l’ordre ENS/164/2016, de 14 de juny, per la qual es determinen el procediment i els documents i requisits formals del procés d'avaluació en l'educació primària, l’equip docent s’està submergint en un procés de reflexió sobre la tasca educativa que esperem que es reflecteixi en el disseny i aplicació d’una avaluació competencial.

**AVALUACIÓ INTERNA**

**Extraient les dades de l'evolució del sistema d’indicadors de centre (SIC),** s’ha calculat la mitjana de l’escola de l’índex d’alumnes que superen les àrees instrumentals del curs 2017-2018, de la mateixa manera s’ha fet la mitjana dels resultats dels centres de la mateixa complexitat (B), dels indicadors anuals del curs 2017-2018, que ens servirà com a dada comparativa.

|  |  |  |  |
| --- | --- | --- | --- |
| **AVALUACIÓ INTERNA DE CENTRE – ESCOLA SPLAI** | | | |
| Índex d’alumnes que superen les àrees instrumentals en acabar cicle (CI,CM i CS) | Mitjana del centre  (17/18) | Mitjana de centres B (17/18) | Diferència |
| Ll. Catalana | 97,33% | 93,91% | **+3,39** |
| Ll. Castellana | 98,66% | 95,94% | **+2.72** |
| Ll. Anglesa | 97,33% | 93,89% | **+3.44** |

Com es pot apreciar, les mitjanes de l’escola a totes les àrees instrumentals són superiors a les mitjanes dels centres de Catalunya de la mateixa complexitat. La major diferència la trobem a l’àrea de matemàtiques amb 5.92 punts de distància respecte la mitjana dels centres equiparables al nostre. La mitjana global com a centre, a les àrees instrumentals, està per sobre la mitjana dels centres B amb una diferència de 3,87 punts.

Creiem interessant analitzar, també, l’evolució dels resultats de cada cicle durant els quatre darrers cursos.

|  |  |  |  |  |  |  |
| --- | --- | --- | --- | --- | --- | --- |
| **EVOLUCIÓ DE L’AVALUACIÓ INTERNA CICLE INICIAL** | | | | | | |
| **Àrees**  **instrumentals** | **Curs 14-15** | **Curs 15-16** | **Curs 16-17** | **Curs 17-18** | **Mitjana** | **Mitjana**  **Centres B** |
| **Ll. Catalana** | 100% | 100% | 92.31% | 96% | **97.07%** | **92.48%** |
| **Ll. Castellana** | 95.65% | 100% | 100% | 96% | **97.91%** | **95,19%** |
| **Ll. Anglesa** | 100% | 100% | 96.15% | 96% | **98.03%** | **95,22%** |

|  |  |  |  |  |  |  |
| --- | --- | --- | --- | --- | --- | --- |
| **EVOLUCIÓ DE L’AVALUACIÓ INTERNA CICLE MITJÀ** | | | | | | |
| **Àrees instrumentals** | **Curs 14-15** | **Curs 15-16** | **Curs 16-17** | **Curs 17-18** | **Mitjana** | **Mitjana**  **Centres B** |
| **Ll. Catalana** | 88,00% | 96,00% | 92,00% | 96,00% | **93,00%** | **92,04%** |
| **Ll. Castellana** | 92,00% | 100,0% | 100,0% | 100,0% | **98,00%** | **94,18%** |
| **Ll. Anglesa** | 84,00% | 100,0% | 92,00% | 96,00% | **93,00%** | **92,26%** |

|  |  |  |  |  |  |  |
| --- | --- | --- | --- | --- | --- | --- |
| **EVOLUCIÓ DE L’AVALUACIÓ INTERNA CICLE SUPERIOR** | | | | | | |
| **Àrees lingüístiques** | **Curs 14-15** | **Curs 15-16** | **Curs 16-17** | **Curs 17-18** | **Mitjana** | **Mitjana**  **Centres B** |
| **Ll. Catalana** | 92,00% | 88,89% | 92,31% | 100,0% | **93,30%** | **90,90%** |
| **Ll. Castellana** | 100,0% | 85,19% | 96,15% | 100,0% | **95,33%** | **92,36%** |
| **Ll. Anglesa** | 88,00% | 85,19% | 87,50% | 100,0% | **90,17%** | **88,53%** |

A cadascun dels cicles, s’observa que la mitjana del nostre centre és per sobre de la mitjana dels centres tipus B.

Al mateix temps, en l’historial acadèmic del nostre passat recent, s’observen una millora important de resultats al Cicle Superior

**AVALUACIÓ EXTERNA**

En el curs 2017-2018, els resultats obtinguts en les **Competències Bàsiques de 6è** d’Educació Primària estan per ***sobre*** de la mitjana de les escoles de la mateixa tipologia.

|  |  |  |  |
| --- | --- | --- | --- |
| **ÍNDEX D’ALUMNES de 6è QUE SUPEREN LES C OMPETÈNCIES en el curs 2017-2018** | | | |
| **Cursos 17-18** | **Escola Splai** | **Centres B** | **Diferència** |
| **LL.CATALANA** | 91,03% | 83,72% | **+7,58** |
| **LL. CASTELLANA** | 100,0% | 85,09% | **+14,91** |
| **LL. ANGLESA** | 86,96% | 82,79% | **+4,17** |
|  | **93,90%** | **84,87%** | **+9,03** |

Aquesta és la tònica del nostre centre, com es pot visualitzar en els resultats obtinguts en els últims quatre cursos.

D’igual manera s’ha procedit a fer la mitjana dels resultats de les diferents competències als darrers quatre cursos, tant del nostre centre com dels centres de tipologia B. La taula de resultats és la següent:

|  |  |  |  |  |  |  |  |
| --- | --- | --- | --- | --- | --- | --- | --- |
| **EVOLUCIÓ DE L’AVALUACIÓ DE LES COMPETÈNCIES BÀSIQUES  6è Primària** | | | | | | |  |
| **Àrees instrumentals** | **Curs 14-15** | **Curs 15-16** | **Curs 16-17** | **Curs 17-18** | **Mitjana** | **Mitjana**  **Centres B** | **Diferència** |
| **Ll. Catalana** | 100,0% | 84,00% | 95,45% | 91,30% | **92,68%** | **84,72%** | **+7,96** |
| **Ll. Castellana** | 90,48% | 80,00% | 100,0% | 100,0% | **92,62%** | **85,08%** | **+7,54** |
| **LL. Anglesa** | 95,45% | 80,00% | 100,0% | 86,96% | **90,60%** | **83,13%** | **+7,47** |
|  | 91,72% | 80,00% | 97,72% | 93,96% |  |  |  |

**GRÀFIQUES DE COMPETÈNCIES BÀSIQUES 6è**

1. **OFERTA DE LLENGÜES ESTRANGERES**

L’Escola Splai ofereix la llengua anglesa com a primera llengua estrangera. S’introdueix a Educació Infantil, una sessió a la setmana a nivell oral, i es garanteix la continuïtat de l’aprenentatge al llarg de tota la primària.

En horari extraescolar, l’anglès també te presencia al nostre centre. Durant el menjador, un monitor es dirigeix als nens oralment en anglès. Els propis alumnes reciten el menú de cada dia en anglès a la resta dels seus companys.

A les tardes, l’Escola ofereix sessions d’anglès per a ex-alumnes i famílies d’alumnes del nostre centre educatiu.

1. **OBJECTIUS EN RELACIÓ AMB L’APRENENTATGE I L’ÚS DE LLENGÜES**

Els objectius específics que es marquen en aquest projecte lingüístic són els següents:

- Afavorir les habilitats i les actituds pròpies de la competència comunicativa (el diàleg, l’expressió de sentiments, emocions, pensament crític, opinions, vivències, etc.) per aconseguir que l’alumnat sigui capaç d’elaborar, contextualitzar i explicar diferents textos que els arriben a través dels mitjans de comunicació: notícies, reportatges, opinions, anuncis etc.

- Programar sistemàticament la producció de textos orals relacionats amb qualsevol aspecte o fet de la vida diària: de l’escola, del barri, del país... etc., valorant i respectant les normes de la interacció oral.

- Vetllar per l’ús d’un llenguatge no discriminatori i que respecti les diferències de gènere.

- Fomentar l’hàbit de la lectura.

- Promoure l’ús de la nostra biblioteca ja que forma part del grup de Biblioteques escolars “Puntedu”. Es tracta d’un espai d’aprenentatge on s’hi troben recursos per donar resposta a les necessitats curriculars, així com informació en diferents suports que faciliten l’adquisició de l’aprenentatge. Per la qual cosa es faran Biblio-Bosses viatgeres per l’Etapa d’Educació Infantil i es potenciarà l’ús de l’espai de lectura al llarg de tota la Primària tant amb activitats programades des de l’escola i de qualsevol àrea, com amb activitats realitzades amb col·laboració de les famílies o d’altres estaments.

- Reconèixer les dades bàsiques d’un llibre o article: l’autoria del text, la de l’adaptació, la de la traducció, la de les il·lustracions, l’editorial, col·lecció, localitat on s’ha editat, any d’edició. Saber fer una fitxa tècnica en què constin aquestes dades.

- Produir textos orals i escrits en totes les llengües d’aprenentatge escolar i en diferents situacions comunicatives.

- Conèixer i valorar el text literari com a vehicle de comunicació i d’interacció, com a fet cultural i com a possibilitat de gaudiment personal.

- Utilitzar les estratègies adquirides per l’alumnat en cursos anteriors en el procés de producció de textos.

- Ser capaç d’utilitzar les llengües eficaçment en l’activitat escolar tant per buscar, recollir i processar informació, com per escriure textos vinculats a les diferents àrees del currículum.

- Ser capaç d’utilitzar programaris per enviar i rebre correus electrònics, i per comunicar-se amb l’exterior (famílies, altres escoles, ajuntament...).

- Potenciar la comunicació amb centres d’altres països aprofitant els recursos TAC (E-twinning, Google Classroom...) col·laborant en projectes europeus de comunicació en situacions reals. Utilitzar Internet per aprofitar la diversitat de models i exemples que s’hi poden trobar (textos, vídeos, fòrums, xats, etc.).

- Comprendre els llibres de lectura: la interpretació dels protagonistes, la trama, la situació en el temps, alguns trets del llenguatge i la interpretació i el sentit de les il·lustracions.

- Ser capaços de valorar, respectar i mostrar actitud receptiva cap a les persones que parlen altres llengües o variants del català i el castellà, i tenen una cultura diferent a la pròpia.

- Prendre consciència de les actituds personals davant les diferències de llengües i cultures.

- Ser capaços de valorar positivament la diversitat lingüística existent en el context social i escolar.

- Mostrar curiositat i interès per a la millora dels coneixements en les llengües estrangeres per a poder comunicar-se amb companys i companyes d’altres països i per a l’intercanvi d’informació dins de l’espai escolar.

- Ser capaços de valorar la pròpia identitat lingüística i cultural i assumir serenament una realitat multilingüe.

- Expressar per escrit impressions personals després de les lectures adoptant-hi una posició crítica.

- Utilitzar estratègies que facin visibles tant les formes femenines com les masculines, utilitzant mots col·lectius.

1. **CRITERIS METODOLÒGICS I ORGANITZATIUS EN RELACIÓ AMB L’APRENENTATGE DE LLENGÜES**

El català, és la llengua vehicular de les diferents activitats d’ensenyament i aprenentatge del centre. La llengua catalana és l’eina de cohesió i integració entre totes les persones del centre i és el vehicle d’expressió de les diferents activitats acadèmiques.

El procés de la lectura i l’escriptura s’inicia a Educació Infantil a partir dels tres anys i en català, sempre respectant el nivell maduratiu de cada alumne/a.

Des de primer fins a sisè d’Educació Primària es treballen les tres llengües: català, castellà i anglès, prioritzant l’aprenentatge en llengua catalana.

A primer d’Educació Primària s’inicia l’ensenyament de l’anglès.

Es potencia i prioritza la comprensió i expressió oral a tots els nivells.

Cada etapa i cada nivell, a partir del currículum oficial, estableix els conceptes comuns a cada llengua i en quin moment s’han d’introduir.

Que dant la distribució horària setmanal d’Educació Primària de la següent manera:

|  |  |  |  |
| --- | --- | --- | --- |
|  | CATALÀ | CASTELLÀ | ANGLÈS |
| PRIMER | 5h | 2.5 h | 2h |
| SEGON | 5h | 2.5 h | 2h |
| TERCER | 4h | 2.75 h | 2.5h |
| QUART | 4h | 3h | 2.5h |
| CINQUÈ | 4h | 3h | 2.5h |
| SISÈ | 3.75h | 3h | 2.5h |

Per assolir els objectius generals i específics fixats es duran a terme les següents actuacions:

* Ensenyament-aprenentatge, a cinquè i sisè, de l’àmbit de Coneixement del Medi natural en llengua anglesa.
* Continuació de les actuacions incloses al Pla de Lectura de Centre.
* Utilització de les TAC en l’aprenentatge de les llengües.
* Incorporació d’exposicions orals en la programació de totes les matèries seguint les indicacions del Pla TAC de Centre (2018).
* Establiment de reunions de caràcter pedagògic en què intervingui el claustre de l’escola.
* Realització de lectura, mitja hora diària, dins l’horari lectiu (en silenci, grupal, en veu alta, individual...).
* Les proves de lectura que es realitzen actualment a l’inici i final de cada curs seran el referent per a cercar estratègies lectores adequades per la lectura individual silenciosa o en veu alta tant de forma individual com amb el mestre/a.
* Establiment d’una sessió quinzenal de Biblioteca per l’alumnat de primària.

**Dimensió de Comunicació oral**

El paper del mestre en la conversa serà:

- Dinamitzar les intervencions i animar a que parlin el màxim d’infants

- Fer èmfasi amb l’objectiu de la conversa i reconduir-la quan es desmarqui

- Resumir les diferents idees que han sorgit

- Remarcar intervencions encertades

- Tornar al grup la responsabilitat de la conversa, d’aquesta manera no s’exclou a ningú, totes les aportacions poden fer-nos créixer com a grup.

Activitats:

- L’adult planteja situacions comunicatives diferents, on cadascuna requereix d’estratègies diferents. (P.ex: l’emissor hi és o no, suport visual i/o àudio, etc).

- Jocs d’anticipar i fer-se preguntes.

- Escoltar contes i les preguntes de diferent nivell de comprensió.

- Establir connexions i resumir oralment.

- Seguir instruccions verbals.

- Escolta activa: qüestionari, prendre notes.

- Jocs de memòria: telèfon, endevinalles, rodolins, auques

- Escoltar i dibuixar: visualitzacions.

- Identificar errors i mentides.

- Anticipar el contingut: començar la història que ha de continuar un company.

- Escoltar conferències d’adults o altres companys i extreure les idees principals.

- Contrastar una mateixa notícia en diferents fonts d’informació audiovisuals.

- Cercar informació, prèviament definida, en un àudio o vídeo.

**Dimensió de Comprensió Escrita**

L’activitat per excel·lència per adquirir fluïdesa lectora és la lectura extensiva. El mestre/a ha de deixar temps i espais perquè els alumnes puguin exercitar la lectura.

- Donem bons models lectors: Els mestres llegim en veu alta, escolten textos de mitjans audiovisuals…

- Dediquem temps per a preparar-nos la lectura: llegir i rellegir, enregistrar i escoltar-se, marcar el que fa dubtar, preparar la lectura amb un company, establir codis: lletres que no sonen, que es llegeixen juntes,...

- Treballem la lectura expressiva, el to de formalitat, les emocions que transmet, el volum per donar intensitat, joc amb les pauses. Treballem activitats amb suports com ara: diàlegs, guions teatrals, poesies, entrevistes, còmics,...

- Es dedica una estona a esbrinar vocabulari i expressions desconegudes. Es fa individualment, en petit grup i/o entre tots.

- Utilitzem la lectura per resoldre qüestions d’ordre pràctic: decisions, organitzar-nos, veure si necessitem altres materials, ordre, instruccions, comunicacions entre persones.

− Llegim per aprendre (ús científic): per saber més del que sabem, per modificar el que ja sabem, per preparar-nos que hem de fer perquè les hem de saber, per resoldre interrogants que tenim. Llegir en matèries, en projectes, llibres de coneixement que els mestres a vegades llegim, o traduïm o els ajudem a interpretar perquè ajuden a buscar paraules més senzilles, o incidim en preguntar-los això que vol dir (alhora meta llegir).

− Lectura de plaer, literària: és el que impulsa les ganes de voler llegir. (Quan més petits la de plaer la fan els adults sobretot, les mestres dels petits nomes consideren lectura aquelles activitats en que l’alumne està llegint de forma autònoma, no consideren lectura quan la mestra els llegeix contes, ni quan llegeix comunicats per a les famílies o comunicat que va a la mestra del costat o les instruccions per jugar,...).

**Dimensió d’Expressió Escrita**

Cal planificar: establim objectius de què volem aconseguir amb el text i una estratègia per recollir, seleccionar i ordenar la informació que volem transmetre. La situació comunicativa: l’objectiu, per a què s’escriu, 24 l’interlocutor, a qui s’adreça el text. També cal pensar el contingut: generant idees, organitzant-les i buscant informació. Els alumnes aprendran a planificar el text interactuant entre ells.

Cal que reconeguin els processos que intervenen i afavorir situacions d’escriptura:

- Situacions que permeten generar textos propers o viscuts pels infants.

- Activitats col·lectives (gran grup) o en parella de com programar: els objectius, generació d’idees per recollir la informació rellevant, la selecció del més interessant tenint en compte el tema i el destinatari i l’organització segons l’estructura del discurs.

- Practicar amb eines que permetin organitzar i seqüenciar les idees: pautes, esquemes, llistes, suports visuals,... El professorat ha de ser un bon model i ha de donar suport, orientar, facilitar la informació i fer preguntes per a que els alumnes generin idees a més d’incorporar recursos lèxics i morfosintàctics adequats al tipus de text, respectant la creativitat de l’alumne.

Sense pràctica no hi ha aprenentatge. Tot i que l’escriptura és una activitat essencialment individual, ajuda crear activitats per parelles i col·lectives per desenvolupar idees i reflexionar sobre el procés que cal:

- Escriptura en petits grups i parelles.

- Modelatge del mestre.

Activitats:

- Completar textos.

- Reescriure contes.

- Eliminar les repeticions d’un text.

- Canviar vocabulari per fer-lo més precís i específic.

- Completar un text amb connectors adequats.

- Redactar a partir d’un esquema donat...

- Activitats de correcció de l’escriptura: No deixem que revisin sols els textos. El lector (mestre o companys ) ha de demanar aclariments del que no s’entén i suggerir aspectes a millorar.

- Millora del text en quant a coherència, cohesió i adequació. En quant a correcció lingüística: lèxic, gramàtica i ortografia.

- Important que el mestre provoqui la reflexió i el diàleg sobre els coneixements ortogràfics i gramaticals que tenen els alumnes. Important fer-ho de forma contextualitzada i que l’objectiu sigui aconseguir textos més ben elaborats i més correctes.

- Presentació acurada per part dels alumnes. El text ha de ser net, amb grafia clara, entenedora i proporcionada, marges i títols, subtítols i altres formats adequats al tipus de text. Esta bé tenir pautes del disseny de les pàgines orientadores, sense que minvi la creativitat.

- Per revisar el text es poden fer diverses lectures, focalitzant en cada una un aspecte a revisar. Es poden emprar anotacions, marques, codis,...que permeten fer un seguiment del nivell de cada alumne/a.

**Dimensió Plurilingüe**

Ensenyar llengua a la Catalunya actual implica tenir molt present quina és la realitat sociolingüística de l’alumnat. Per aquesta raó s’ha passat l’enquesta a les famílies i docents de l’escola. I, hem de parlar, en la majoria de la població, d’ensenyament en català, ja que la majoria de l’alumnat té com a llengua familiar la pròpia de l’ensenyament o la coneix per ser d’ús habitual a l’entorn on viu.

El paper del mestre com a model en quan a usos no discriminatoris del llenguatge com d’ús és fonamental.

Activitats:

- Obtenir dels mitjans audiovisuals dels diversos territoris de parla catalana per conèixer la realitat plural de la llengua catalana.

- Comparar diferents televisions dels territoris de parla catalana o variants emprades per cantautors i grups musicals.

- La presència d’alumnes que tenen altres llengües familiars, ni el català ni castellà, o en tot cas variants que no es corresponguin a l’estàndard peninsular espanyol, també ens ha de permetre conèixer la diversitat del nostre país. Es pot realitzar l’activitat anterior, tant en l’àmbit peninsular com americà.

- Aprofitar la realitat del centre amb els alumnes d’origen familiar divers i de l’entorn més immediat per reflexionar sobre les llengües. Fer treballs de camp en què l’alumne pugui conèixer la llengua familiar de l’entorn immediat.

- Realitzar gràfics i eines estadístiques on es trobi reflectit.

- Treballar Mapes vius o contes bilingües del mercat.

- Mapes lingüístics interactius a la Xarxa o manuals que ens permetin treballar la inter-comprensió de textos escrits bàsics en diverses llengües romàniques

**A l’àrea de llengua anglesa**

Els mestres que implementin el projecte tant a les àrees lingüístiques com no lingüístiques empraran la llengua anglesa intentant que l’alumne practiqui en un context significatiu plantejant situacions reals i properes a l’alumnat. També afavoriran la reflexió sobre les respostes o converses realitzades per ajudar-los a construir un bon model de llengua aplicable a qualsevol situació comunicativa.

L’aprenentatge de la llengua anglesa s’inicia a l’Educació Infantil, s’introdueix de forma natural mitjançant el treball de jocs, diàlegs, role-plays, endevinalles, ambient de joc simbòlic en anglès i esmorzar en anglès.

Un dels principals objectius ha de ser impulsar els nens i nenes a parlar la llengua sense por a equivocar-se, sobretot a *Cicle Inicial*, on es seguirà una metodologia que fomenti la interacció per parelles, grups, amb el mestre... Per aconseguir-ho, els alumnes posaran en pràctica estructures senzilles el mestre les gravarà fent servir l’ordinador. Les flashcards seran un recurs molt valuós per a la introducció de vocabulari i el canó de projecció connectat a l’ordinador portàtil permetrà una bona visualització de les històries, activitats d’ordinador o dels Powerpoints preparats per a cada unitat. La biblioteca del centre, reformada gràcies al *“puntedu”* es farà servir com a espai per explicar contes en llengua anglesa. Els jocs i les activitats de TPR (Total Physical Response) proporcionaran als alumnes una necessitat de comunicació en llengua anglesa que afavorirà l’assoliment de la competència comunicativa en llengua anglesa. L’elaboració de *Minibooks* amb els ítems i les estructures de vocabulari aprèses els permetrà continuar jugant a casa amb els seus familiars i fer que la llengua anglesa s’utilitzi fora de l’aula.

A *Cicle Mitjà*, els alumnes començaran a guanyar autonomia i a fer servir el Bloc d’anglès com a instrument per realitzar les activitats online corresponents a cada unitat. També elaboraran les seves primeres produccions escrites i diàlegs, aprendran a presentar-se, dir el que porten posat, descriure fotografies o paisatges, parlar de les seves mascotes, expressar les seves preferències... Durant les sessions de mig grup, es representaran aquests diàlegs a l’aula, es faran les correccions de pronuncia oportunes i posteriorment els alumnes es gravaran amb l’ordinador fent servir el programa Audacity, escoltaran les seves produccions i reflexionaran sobre els aspectes de millora. Cada alumne tindrà una carpeta on el mestre anirà guardant tots els seus enregistraments i podrà observar la seva evolució progressiva, de la mateixa manera, el mestre podrà fer servir alguns d´aquests enregistraments per plantejar activitats als alumnes de Cicle Inicial.

A *Cicle Superior*, les propostes d’expressió oral són més complexes i vindran introduïdes per un vídeo que exemplifiqui una situació d’interacció real: ajudar a un turista a trobar un carrer, entrevistar un personatge famós, anar a un restaurant, parlar amb un amic sobre gustos i aficions, fer un programa del temps, comprar a una tenda... Després s’analitzaran les expressions típiques d’aquest context i se’ls deixarà llibertat per elaborar el seu text tenint el mestre i l’ús del diccionari com a ajut. D’aquesta manera, els alumnes els alumnes amb facilitat per la llengua poden anar més enllà i incorporar noves estructures al seu diàleg. La següent sessió, s’enregistraran les produccions orals fent servir la càmera de video i editant el contingut emprant el programa Pinnacle Studio 15*.* Al final de l’etapa primària els alumnes s’emportaran les seves produccions orals en DVDs que serviran com a recull del seu aprenentatge de la llengua anglesa a l’Escola Splai.

**Pla de lectura**

L’Escola Splaidisposa un Pla de Lectura de Centre elaborat en el curs 2012, on s’explica les activitats d'animació a la lectura que es proposen en cada àrea.

El centre es presenta a diferents concursos en llengua anglesa, com el concurs interescolar THE FONIX.

El nostre Pla de Lectura de Centre (PLEC) conté el conjunt d’objectius i metodologies per promoure:

- L’aprenentatge de la lectura, entès com una progressió ascendent en l’adquisició de la comprensió lectora.

- L’aprenentatge a través de la lectura, entès com la capacitat de cercar, comprendre i assimilar textos amb una finalitat investigadora concreta.

- El gust per llegir, entès com l’adquisició d’un hàbit basat en el gaudi.

- La formació d’usuaris, entesa com l’adquisició de les eines, tècniques i metodologies de les diferents formes d’accés tant a la lectura com a font d’informació com a la lectura com a font de gaudi.

Contem amb la col·laboració de la Biblioteca Pública de Nou Barris i el Centre de Recursos Pedagògics

1. **RECURSOS I ACCIONS COMPLEMENTARIS**
   1. **Materials curriculars**

Disposem de llibres de text, materials curriculars i recursos audiovisuals e informàtics en català, castellà i anglès.

* 1. **Els recursos complementaris**

Amb l’alumnat nouvingut, es tindran en compte les següents adaptacions metodològiques:

* Cap activitat només pot ser lingüística per afavorir i facilitar la comprensió de les activitats per part de l’alumnat amb mancances lingüístiques en la llengua vehicular d’aquella activitat. S’utilitzaran objectes, accions, imatges, vídeos,...
* Demanar als nens que li facin gestos per explicar-li el que volen dir-li, com si fos teatre i que utilitzin la llengua catalana per afavorir la immersió.
* Utilitzar altres nens que siguin intèrprets que coneguin la seva llengua.
* Respectar el seu silenci si no vol parlar en català i donar llibertat per parlar en la seva llengua, portant un diccionari i/o vocabulari de la seva llengua-català a la classe.
* Prima la comunicació, no la forma. Que l’alumne vegi l’esforç que es fa per comprendre’l. Ajuda a forjar un vincle diferent.

L’Escola Splai, no disposa d’aula d’acollida per a l’alumnat nouvingut. Per això, cal maximitzar la incidència dels recursos humans i materials dels que disposa. Utilitzarem el personal docent per tal d’oferir una atenció més individualitzada i personalitzada que faciliti l’aprenentatge de les llengües.

Es crearà material adaptat visual i s’utilitzaran els diferents recursos TAC per a millorar l’adquisició i la coneixença de les llengües vehiculars.

El SEP extraescolar proporciona un suport addicional en termes lingüístics als alumnes de primària que presenten més dificultats per a l’adquisició de llengües.

* 1. **Les accions complementàries**

L’Escola Splai pren part des del curs 2007 en diferents projectes E-twinning que tenen l’anglès com a llengua vehicular dels projectes. Els alumnes intercanvien textos, postals, descripcions, vídeos i trets culturals del país amb altres escoles de diferents punts d’Europa. Gràcies a aquests projectes, es genera un diàleg enriquidor a l’aula i els alumnes milloren les seves competències en llengua anglesa.

En els darrers anys, l’escola ha rebut visites de mestres provinents d’altres cultures (Xina, Estònia...) amb la intenció d’observar i comparar el nostre model educatiu amb el seu. La seva presencia i la organització d’actes amb l’alumnat per organitzar la seva rebuda, els motiva i genera interès per entendre altres llengües i cultures.

A més a més, l’escola forma part de les Xarxes per al Canvi i participa activament a la Xarxa número 14 del Consorci d’Educació de Barcelona. Sempre treballant per assolir els 7 principis de l’aprenentatge consensuats com a generadors de millora pedagògica:

1. L’alumnat és el centre de l’aprenentatge
2. L’aprenentatge és de naturalesa social
3. Les emocions són part integral de l’aprenentatge
4. L’aprenentatge ha de tenir en compte les diferencies individuals
5. L’esforç de tot l’alumnat és clau per a l’aprenentatge
6. L’avaluació continuada afavoreix l’aprenentatge
7. Aprendre és construir connexions horitzontals entre àrees de coneixement i també amb la comunitat i el món en general.
8. **LA COMUNICACIÓ INTERNA I LA RELACIÓ AMB L’ENTORN**

L’Escola Splai considera que l’aprenentatge integrat de llengües és molt important i que les famílies i l’entorn han de formar part d’aquest aprenentatge. És per això, que fan uns PowerPoints resum per a facilitar l’entesa del treball plurilingüe per part de les famílies que assisteixen a les reunions d’inici de curs.

Les comunicacions amb les famílies a nivell escrit es realitzen en llengua catalana mitjançant el correu electrònic per facilitar la transmissió de les informacions escrites. Pel que fa a les comunicacions orals, especialment les entrevistes, demanem la col•laboració de famílies del centre o d’algun alumne que parlin català o castellà i també la llengua pròpia de la família (rus, àrab, egipci...). En cas de no disposar al centre de ningú que domini aquesta llengua d’origen, es demana al Consorci la presència d’un intèrpret que parli aquesta llengua.

Sempre que hem tingut l’assignació d’un auxiliar de conversa en llengua anglesa, el centre ha elaborat un horari per garantir que tots els alumnes puguin gaudir de la seva presència a l’aula i millorar la seva competència en llengua anglesa. Sempre ha estat un procés d’enriquiment mutu, ja que ella també ha entès i practicat la nostra llengua i això li ha servit per entendre la nostra cultura.

Els responsables de les activitats extraescolars coneixen i fan seves les orientacions i propostes del centre pel que fa al català com a llengua d’ús i al tractament de la diversitat lingüística. S’han establert per part del centre educatiu, els mecanismes oportuns per facilitar la informació i per a la coordinació i l’avaluació de les actuacions que s’hi refereixen. L’escola sempre que és possible facilita que les famílies nouvingudes puguin aprendre informant on poden adreçar-se per fer-ho.

1. **LA FORMACIÓ I L’ACREDITACIÓ LINGÜÍSTICA DEL PROFESSORAT.**

L’escola participa en el programa d’Innovació Xarxes per al canvi.

Algunes mestres han participat en els programes de formació docent com l’ Ara escric, Xarxes de competències bàsiques i altres cursos i seminaris.

**DILIGÈNCIA**

El Consell Escolar de l’Escola Splai, a data 10 de gener de 2019, aprova per consens el Projecte Lingüístic de Centre, i per a que consti, signem:

Marta Plaza i Vila Yolanda Rivera Muñoz

Directora Secretària